Ondersoek na Moti-ontvoering duur voortDie vier Moti-broers. (Foto: Verskaf) Die polisie is steeds besig om die ontvoering van die vier Moti-broers in Oktober verlede jaar te ondersoek, ondanks die feit dat die gesin nie hulle samewerking wil gee nie. Lt.kol. Robert Netshiunda, polisiewoordvoerder, het aan Maroela Media bevestig dat die polisie se ondersoek na hierdie ontvoeringsvoorval steeds voortduur. Hy sê egter dat die polisie nog nie in hierdie stadium ŉ deurbraak in die ondersoek gemaak het nie. “Ons volg tans ŉ aantal leidrade op, maar niemand is nog in verband met die broers se ontvoering in hegtenis geneem nie.” Die Moti-broers, Zia (15), Alaan (13), Zayyad (11) en Zian (6) was verlede jaar op pad na die Curro Heuwelkruin- private skool in Polokwane toe hul motor gekaap en hulle ontvoer is. Hulle is ná drie weke ongedeerd aan hul ouers terugbesorg toe hulle op ŉ pad in Vuwani, Limpopo, afgelaai is en by ŉ plaaslike inwoner se huis opgedaag het. Sedert die kinders se veilige terugkoms sê Netshiunda dat die gesin weier om met die polisie saam te werk. “Daar is nie enige samewerking van die familie af nie,” sê hy. “Die pa van die kinders het die polisie verbied om die kinders of enige lid van die familie te ondervra.” Volgens Netshiunda is die polisie se hande afgekap sonder die verklarings van die slagoffers en sonder die samewerking en ondersteuning van die gesin. “Ons is steeds hoopvol dat die familie wel sal besluit om saam met die owerhede te werk sodat ons hierdie saak kan oplos,” sê hy. Onbevestigde gerugte doen egter nou die rondte dat die Moti-gesin sedertdien na Dubai verhuis het.